CELEX: 52019PC0002
Language: el
Date: 2019-01-11
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τους μεταβατικούς κανόνες για τον διορισμό ευρωπαίων εισαγγελέων για την πρώτη περίοδο θητείας και κατά τη διάρκειά της, όπως προβλέπεται στο άρθρο 16 παράγραφος 4 του κανονισμού (ΕΕ) 2017/1939 σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.1.2019
            COM(2019) 2 final
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τους μεταβατικούς κανόνες για τον διορισμό ευρωπαίων εισαγγελέων για την πρώτη περίοδο θητείας και κατά τη διάρκειά της, όπως προβλέπεται στο άρθρο 16 παράγραφος 4 του κανονισμού (ΕΕ) 2017/1939 σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  O κανονισμός (ΕΕ) 2017/1939 του Συμβουλίου σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας εκδόθηκε στις 12 Οκτωβρίου 2017 και άρχισε να ισχύει στις 20 Νοεμβρίου 2017. Σύμφωνα με το άρθρο 16 παράγραφος 3 του κανονισμού (ΕΕ) 2017/1939 του Συμβουλίου, οι ευρωπαίοι εισαγγελείς διορίζονται για μη ανανεώσιμη θητεία διάρκειας 6 ετών. Η θητεία αυτή μπορεί να παραταθεί έως τρία έτη με απόφαση του Συμβουλίου. 
               
               
                  Το άρθρο 16 παράγραφος 4 του κανονισμού (ΕΕ) 2017/1939 του Συμβουλίου ορίζει ότι ανά τρία έτη πραγματοποιείται μερική ανανέωση του ενός τρίτου των ευρωπαίων εισαγγελέων. Το Συμβούλιο, αποφασίζοντας με απλή πλειοψηφία, θεσπίζει τους μεταβατικούς κανόνες που διέπουν τον διορισμό των ευρωπαίων εισαγγελέων για την πρώτη περίοδο θητείας και κατά τη διάρκειά της. 
               
               
                  Η παρούσα πρόταση προβλέπει μεταβατικούς κανόνες για τη μερική αντικατάσταση της πρώτης ομάδας διορισθέντων ευρωπαίων εισαγγελέων. Σύμφωνα με τους προτεινόμενους κανόνες, το ένα τρίτο των εν λόγω ευρωπαίων εισαγγελέων υπηρετεί για περίοδο θητείας τριών ετών, αντί της συνήθους περιόδου των έξι ετών που θεσπίζεται με τον κανονισμό (ΕΕ) 2017/1939, και στη συνέχεια αντικαθίσταται προκειμένου να τηρηθεί ο κανόνας περί μερικής ανανέωσης που προβλέπεται στο άρθρο 16 παράγραφος 4. 
               
               
                  Για να διασφαλισθεί ένα αμερόληπτο, διαφανές και δίκαιο σύστημα ορισμού των ευρωπαίων εισαγγελέων που θα διορίζονται για βραχύτερη περίοδο πρώτης θητείας, προτείνεται η καθιέρωση συστήματος που βασίζεται στην κλήρωση. Το σύστημα αυτό θα εξασφαλίζει ότι ο ορισμός των οικείων ευρωπαίων εισαγγελέων δεν θα είναι μεροληπτική, μεταξύ άλλων για λόγους ιθαγένειας. Η γεωγραφικά ισορροπημένη εκπροσώπηση των κρατών μελών στο συλλογικό όργανο της Ευρωπαϊκής Εισαγγελίας εξασφαλίζεται από τη συνεχή παρουσία ενός ευρωπαίου εισαγγελέα ανά συμμετέχον κράτος μέλος, καθώς και από ένα γεωγραφικά ουδέτερο σύστημα τυχαίας επιλογής στο συλλογικό όργανο της Ευρωπαϊκής Εισαγγελίας. Αυτό συνάδει με την αναφορά της αιτιολογικής σκέψης (42) του κανονισμού (ΕΕ) 2017/1939.
               
               
                  Η δημιουργία ενός συστήματος που βασίζεται στην κλήρωση είναι επίσης σύμφωνη με παρόμοιους μηχανισμούς σε συγκρίσιμους τομείς πολιτικής της ΕΕ
                     1
                  . 
               
               
                  Η πρόταση περιλαμβάνει επίσης διατάξεις σχετικά με τη διαδικασία που πρέπει να ακολουθείται για την κλήρωση, συμπεριλαμβανομένης της μνείας των αρμόδιων οργάνων.
               
               
                  Τα μέτρα αυτά απαιτούνται από τον κανονισμό (ΕΕ) 2017/1939 ως προϋπόθεση για τη σύσταση του συλλογικού οργάνου της Ευρωπαϊκής Εισαγγελίας. 
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Το εκτελεστικό αυτό μέτρο αποτελεί υποχρεωτικό στάδιο της διαδικασίας για τη σύσταση της Ευρωπαϊκής Εισαγγελίας και επομένως συνάδει πλήρως με άλλες ισχύουσες διατάξεις στον συγκεκριμένο τομέα πολιτικής. Με την υποβολή της παρούσας πρότασης εκτελεστικής απόφασης του Συμβουλίου, η Επιτροπή συμμορφώνεται με την υποχρέωση που υπέχει βάσει του άρθρου 16 παράγραφος 4 του κανονισμού (ΕΕ) 2017/1939 του Συμβουλίου. Η παρούσα πρόταση θα επιτρέψει τη θέσπιση κατάλληλων μεταβατικών κανόνων που αφορούν την πρώτη θητεία των ευρωπαίων εισαγγελέων. 
               
            
            
               •Συνέπεια με άλλες πολιτικές της Ένωσης
            
            
               
                  Η παρούσα πρωτοβουλία συνάδει με άλλες ενωσιακές πολιτικές και νομοθετικές εξελίξεις που αποσκοπούν στην ενίσχυση της προστασίας των οικονομικών συμφερόντων της Ένωσης. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 291 της ΣΛΕΕ, σε συνδυασμό με το άρθρο 16 παράγραφος 4 του κανονισμού (ΕΕ) 2017/1939 του Συμβουλίου. 
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Σύμφωνα με τον κανονισμό (ΕΕ) 2017/1939 του Συμβουλίου, το Συμβούλιο πρέπει να θεσπίσει μεταβατικούς κανόνες που διέπουν τον διορισμό των ευρωπαίων εισαγγελέων για την πρώτη περίοδο θητείας και κατά τη διάρκειά της. Επομένως βάσει του εν λόγω κανονισμού απαιτείται ανάληψη δράσης σε επίπεδο Ένωσης. 
               
            
         
         
            
               •Αναλογικότητα
            
            
               
                  Η παρούσα πρόταση περιορίζεται σε ό,τι είναι αναγκαίο για την επίτευξη των προτεινόμενων στόχων και, ως εκ τούτου, συμμορφώνεται με την αρχή της αναλογικότητας. Η παρούσα πρόταση συνδέεται άμεσα με την έναρξη ισχύος του κανονισμού (ΕΕ) 2017/1939 του Συμβουλίου και είναι ουσιαστικής σημασίας για να εξασφαλιστεί η ταχεία σύσταση της Ευρωπαϊκής Εισαγγελίας. 
               
               
                   3.
                        ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
               
               
                   Δεδομένης της στοχευμένης και περιορισμένης φύσης της παρούσας πρότασης, καθώς και του γεγονότος ότι υλοποιεί την υποχρέωση που υπέχει η Επιτροπή βάσει του άρθρου 16 παράγραφος 4 του κανονισμού (ΕΕ) 2017/1939 του Συμβουλίου, δεν διενεργήθηκαν εκ των υστέρων αξιολογήσεις, διαβουλεύσεις με τα ενδιαφερόμενα μέρη και εκτίμηση επιπτώσεων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η παρούσα πρόταση δεν έχει άμεσες δημοσιονομικές επιπτώσεις· η συνεισφορά του προϋπολογισμού της ΕΕ στις δαπάνες λειτουργίας της Ευρωπαϊκής Εισαγγελίας θα καλύπτει τους μισθούς και τα επιδόματα των ευρωπαίων εισαγγελέων. 
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Δεδομένης της φύσης του παρόντος μέτρου, δεν υπάρχει ανάγκη κατάρτισης σχεδίου υλοποίησης ούτε ρυθμίσεων παρακολούθησης της υλοποίησης. 
               
            
            
               •Επεξηγηματικά έγγραφα (για οδηγίες)
            
            
               
                  Η παρούσα πρόταση δεν απαιτεί επεξηγηματικά έγγραφα σχετικά με τη μεταφορά στο εθνικό δίκαιο. 
               
            
            
               •Αναλυτική επεξήγηση των επιμέρους διατάξεων της πρότασης
            
            
               Το άρθρο 1 ορίζει τους στόχους της εκτελεστικής απόφασης του Συμβουλίου.
            
            
               Το άρθρο 2 προβλέπει τη διαδικασία για τη μερική αντικατάσταση των ευρωπαίων εισαγγελέων με βάση την κλήρωση. Η παράγραφος 1 περιγράφει την απαίτηση του άρθρου 16 παράγραφος 4 του κανονισμού (ΕΕ) 2017/1939, βάσει της οποίας ορίζεται ομάδα ευρωπαίων εισαγγελέων που αντιπροσωπεύει το ένα τρίτο του αριθμού των συμμετεχόντων κρατών μελών κατά τον χρόνο εφαρμογής αυτών των μεταβατικών κανόνων. Η παράγραφος 2 διευκρινίζει τη διαδικασία που πρέπει να ακολουθείται σε περίπτωση που ο αριθμός των συμμετεχόντων κρατών μελών κατά τον χρόνο εφαρμογής των μεταβατικών κανόνων δεν διαιρείται διά του τρία. Στην περίπτωση αυτή, ο αριθμός των ευρωπαίων εισαγγελέων που θα περιληφθούν σε κάθε ομάδα στρογγυλεύεται στον υψηλότερο ακέραιο. Στην παράγραφο 3 ανατίθεται στη Γενική Γραμματεία του Συμβουλίου η λήψη των απαραίτητων μέτρων για την εφαρμογή της εν λόγω διαδικασίας, σε συνεργασία με την Επιτροπή.
            
            
               Το άρθρο 3 προβλέπει ότι η διάρκεια της μη ανανεώσιμης θητείας των ευρωπαίων εισαγγελέων σύμφωνα με τη διαδικασία που προβλέπεται στο άρθρο 2 θα είναι τρία έτη. 
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τους μεταβατικούς κανόνες για τον διορισμό ευρωπαίων εισαγγελέων για την πρώτη περίοδο θητείας και κατά τη διάρκειά της, όπως προβλέπεται στο άρθρο 16 παράγραφος 4 του κανονισμού (ΕΕ) 2017/1939 σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
         
         
            
               Έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας
                  2
               , και ιδίως το άρθρο 16 παράγραφος 4,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 16 παράγραφος 3 του κανονισμού (ΕΕ) 2017/1939, το Συμβούλιο θα πρέπει να διορίζει τους ευρωπαίους εισαγγελείς για μη ανανεώσιμη θητεία διάρκειας έξι ετών, η οποία μπορεί να παρατείνεται έως τρία έτη μετά το πέρας της περιόδου των έξι ετών.
            
            
               (2)Σύμφωνα με το άρθρο 16 παράγραφος 4, ανά τρία έτη θα πρέπει να πραγματοποιείται μερική ανανέωση του ενός τρίτου των ευρωπαίων εισαγγελέων. Το Συμβούλιο, αποφασίζοντας με απλή πλειοψηφία, θα πρέπει να θεσπίσει μεταβατικούς κανόνες που διέπουν τον διορισμό των ευρωπαίων εισαγγελέων κατά την πρώτη περίοδο θητείας.
            
            
               (3)Οι μεταβατικοί κανόνες θα πρέπει να διασφαλίζουν την ορθή εφαρμογή της αρχής της περιοδικής αντικατάστασης στους ευρωπαίους εισαγγελείς που διορίζονται για πρώτη φορά στην Ευρωπαϊκή Εισαγγελία, προκειμένου να εξασφαλιστεί η συνέχεια των εργασιών της Ευρωπαϊκής Εισαγγελίας. Παράλληλα, θα πρέπει να λαμβάνουν υπόψη τις ιδιαίτερες ανάγκες της Ευρωπαϊκής Εισαγγελίας κατά τα πρώτα έτη μετά τη σύστασή της και την έναρξη των δραστηριοτήτων της.
            
            
               (4)Για τους σκοπούς αυτούς, θα πρέπει να θεσπιστούν ειδικοί κανόνες σχετικά με τη διάρκεια της θητείας των ευρωπαίων εισαγγελέων που διορίζονται για πρώτη φορά μετά την έναρξη ισχύος του κανονισμού (ΕΕ) 2017/1939. 
            
            
               (5)Για να διασφαλιστεί πλήρης διαφάνεια και αμεροληψία κατά τον ορισμό των ευρωπαίων εισαγγελέων κατά την πρώτη περίοδο θητείας, της οποίας η διάρκεια θα είναι τρία έτη αντί των έξι ετών, θα πρέπει να καθιερωθεί σύστημα βασισμένο σε κλήρωση. Το σύστημα αυτό θα εξασφαλίσει επίσης ότι η επιλογή των ευρωπαίων εισαγγελέων, η θητεία των οποίων θα είναι συντομότερη, είναι ουδέτερη από γεωγραφική άποψη,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η παρούσα απόφαση καθορίζει μεταβατικούς κανόνες για τον διορισμό ευρωπαίων εισαγγελέων για την πρώτη περίοδο θητείας και κατά τη διάρκειά της, μετά την έναρξη ισχύος του κανονισμού (ΕΕ) 2017/1939.
            
            
               Άρθρο 2
            
            
               1.Αμέσως μετά τον διορισμό των ευρωπαίων εισαγγελέων, ορίζεται με κλήρωση ομάδα ευρωπαίων εισαγγελέων που αντιπροσωπεύει το ένα τρίτο του αριθμού των συμμετεχόντων κρατών μελών κατά τον χρόνο εφαρμογής αυτών των μεταβατικών κανόνων. 
            
            
               2.Εάν ο αριθμός των συμμετεχόντων κρατών μελών κατά τον χρόνο εφαρμογής αυτών των μεταβατικών κανόνων δεν διαιρείται διά του τρία, ο αριθμός των ευρωπαίων εισαγγελέων που θα περιληφθούν στην ομάδα στρογγυλοποιείται στον πλησιέστερο υψηλότερο ακέραιο.
            
            
               3.Η Γενική Γραμματεία του Συμβουλίου λαμβάνει τα απαραίτητα μέτρα για την υλοποίηση της διαδικασίας κλήρωσης, σε στενή συνεργασία με την Επιτροπή.
            
            
               Άρθρο 3
            
            
               Η διάρκεια της θητείας των ευρωπαίων εισαγγελέων που περιλαμβάνονται στην ομάδα που συγκροτείται σύμφωνα με το άρθρο 2 είναι τρία έτη. Ο διορισμός των εν λόγω ευρωπαίων εισαγγελέων είναι μη ανανεώσιμος.
            
            
               Άρθρο 4
            
            
               Η παρούσα απόφαση αρχίζει να ισχύει την [εικοστή ...] ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Βλέπε, π.χ., άρθρο 46 παράγραφος 2 της Πράξης περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των συνθηκών επί των οποίων βασίζεται η Ευρωπαϊκή Ένωση, ΕΕ L 236 της 23.9. 2003, σ. 47· Άρθρο 21 παράγραφος 2 του κανονισμού (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου, ΕΕ L 248 της 18.9. 2013, σ. 16.
               
               
                  
                     (2)
                  
                        ΕΕ L 283 της 31.10.2017, σ. 1.